Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 325/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Lički škripavac«

EU-nr.: PGI-HR-02600 — 18. marts 2020

BOB ( ) BGB (X)

1. Betegnelse

»Lički škripavac«

2. Medlemsstat eller tredjeland

Kroatien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Lički škripavac« er en blød, fed ost, der fremstilles gennem koagulering af råmælk eller pasteuriseret sødmælk fra køer ved hjælp af osteløbe og en starterkultur samt adskillelse af vallen. Osten modnes ikke og har derfor ikke en skorpe.

»Lički škripavac« har en blød gummiagtig konsistens og en cylindrisk eller rektangulær form. Osten vejer mindst 240 g, og dens overflade har en mælkehvid farve og er uden skorpe. Indeni er den glat med få eller ingen huller pga. bindingen af valle under formning af osten. Den har en mælkesød og mildt salt smag. Osten har en karakteristisk gummiagtig konsistens, og den »knirker«, når den spises, hvilket er derfor, den kaldes »Lički škripavac« (som nogenlunde kan oversættes til »knirkende ost fra Lika«).

Den indeholder mindst 50 % tørstof og mindst 45 % fedt i tørstoffet.

Dens »knirkende« egenskab bevares, afhængigt af mælkens kvalitet, i de første 5-7 dage og kan genaktiveres ved at nedsænke osten i sin oprindelige vakuumpakning i varmt vand (40-50 °C i op til 2 minutter).

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle faser af fremstillingen af »Lički škripavac« — fra produktion og tilsætning af osteløbe til saltning, formning og presning af osten — skal finde sted i det geografiske område, der er nævnt i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, den registrerede betegnelse henviser til

Det færdige produkt skal være forsynet med emballeringsdato sammen med følgende bemærkning til forbrugeren: »Hvis der er gået 7 eller flere dage siden emballeringsdatoen, kan den emballerede ost nedsænkes i varmt vand (40-50 °C) i 2 minutter, før den åbnes, for at genoprette dens knirkende egenskab.«

Når det færdige produkt markedsføres, skal det være forsynet med det fælles symbol for »Lički škripavac«. Symbolet er rundt, og baggrunden er lyseblå øverst, blå i midten og grøn nederst. Ordet »LIČKI« står med hvidt på den lyseblå baggrund, og ordet »ŠKRIPAVAC«, som også står med hvidt, er angivet på den grønne baggrund. I midten af cirklen er der en stiliseret Lika-hue. Alle brugere af den beskyttede geografiske betegnelse »Lički škripavac«, som fremstiller produktet i overensstemmelse med varespecifikationen, har ret til at anvende det fælles symbol på samme betingelser.

4. Kort angivelse af det geografiske områdes afgrænsning

Det geografiske område, hvor »Lički škripavac« fremstilles, omfatter tre administrative regioner: Det meste af distriktet Lika-Senj og små dele af distrikterne Zadar og Karlovac. Det område, hvor »Lički škripavac« fremstilles, omfatter byerne Gospić, Otočac og Senj samt kommunerne Donji Lapac, Karlobag, Lovinac, Perušić, Plitvička jezera, Udbina, Vrhovine og Brinje i distriktet Lika-Senj, kommunen Gračac i distriktet Zadar samt byen Ogulin og kommunerne Rakovica, Josipdol, Saborsko og Plaški i distriktet Karlovac.

5. Tilknytning til det geografiske område

Beskyttelsen af betegnelsen »Lički škripavac« er baseret på produktets omdømme gennem mange år med traditionel produktion i det afgrænsede geografiske område, der er nævnt i punkt 4.

Færdighederne inden for ostefremstilling er blevet udviklet gennem århundreder med det formål at forbedre kvaliteten af menneskers kost, men også for at kunne konservere og opbevare mælk så længe som muligt. Gennem historien er de fleste oste blevet fremstillet på en måde, så de kan klare langvarig transport fra landsbyer til byer, hvorimod »Lički škripavac« netop blev til, fordi de lange vintre og veje, der på grund af sne og snedriver var ufremkommelige, gjorde det umuligt at transportere osten ud af afsidesliggende landsbyer, der var blevet afskåret pga. sne, til nærliggende byer. Traditionen med at fremstille »Lički škripavac« fortsættes netop af indbyggerne i bjergkæderne Velika Kapela og Velebit på kystsiden og i Lika. Det er et specifikt regionalt produkt fra en befolkning, der beskæftiger sig med husdyravl, og som udelukkende har fremstillet osten til eget brug.

Med henvisning til historien og traditionen bag »Lički škripavac« kom den bløde ost frem for alt til at opfylde lokalbefolkningens ernæringsmæssige behov, navnlig i de lange, snefyldte vintermåneder, der er typiske for det geografiske område, som er nævnt i punkt 4, hvor de ofte ikke kunne forlade deres hjem på grund af det dårlige vejr.

En anden tilknytning til det afgrænsede geografiske område er ostens »knirkende« egenskab, som skyldes mælkens høje indhold af mælkefedt og mælkeprotein, hvilket igen skyldes køernes særlige kost i dette område.

Ud over at være nyttig i dagligdagen for befolkningen i den bjergrige del af Primorje og Lika er »Lički škripavac« et særligt symbol på producenternes regionale identitet.

Produktets omdømme bekræftes af forskellige traditionelle handels- og kulturkunstneriske begivenheder, som viser traditionerne, skikkene og kulturarven i Lika-regionen. Disse begivenheder omfatter den årlige udstilling af traditionelle produkter i forbindelse med Jesen u Lici [Efterår i Lika], som er blevet afholdt i Gospić den første weekend i oktober hvert år siden 1998, og som tilskynder til udviklingen af lokal produktion i Kroatiens landdistrikter og af turismen i området generelt. Ved begivenheden præsenterer producenterne deres lokale produkter, hvoraf et af dem er »Lički škripavac«, og de demonstrerer den traditionelle fremstillingsmetode af sådanne produkter. Begivenheden finder sted på byens hovedtorv og samler mere end 300 udstillere fra Kroatien og nabolandene og har gennemsnitligt 30 000 besøgende i løbet af 3 dage. Som led i begivenheden foretages der traditionelt en vurdering af ostene, hvor »Lički škripavac« spiller en meget vigtig rolle, da den ofte vinder priser for sin kvalitet.

Producenter af »Lički škripavac« deltager også på andre nationale og udenlandske messer, hvor de fremmer ostens omdømme, såsom på Mediterranean Fair of Healthy Food, Medicinal Herbs and Green Entrepreneurship i Dubrovnik og ostemessen i Grubišno Polje, hvor der udstilles oste af høj kvalitet.

Kvaliteten og omdømmet af »Lički škripavac« bekræftes af de mange priser og guldmedaljer, som producenterne af denne ost har vundet. Producenter fra distriktet Lika-Senj deltog med deres produkter i Novi Sad International Agricultural Fair i 2019, som er den største landbrugsbegivenhed i Sydøsteuropa, og hvor de største producenter i denne erhvervssektor deltager. De modtog den store guldmedalje i forbindelse med vurderingen af kvaliteten af mejeriprodukter, ost og is, og »Lički škripavac« fik også en pris. På handelsmessen CROAGRO i Zagreb i 2019 var der ca. 460 udstillere fra 28 lande. Som led i begivenheden blev der foretaget en national vurdering af ostene efter seks vurderinger på regionalt plan, og »Lički škripavac« fik tildelt en guldmedalje.

For at øge synligheden og fremme produktionen af traditionelle oste, herunder i særdeleshed »Lički škripavac«, iværksatte og gennemførte turistrådet i distriktet Lika-Senj osteruteprojektet i distriktet Lika-Senj.

Ud over det omdømme, som »Lički škripavac« udviser ved begivenhederne, hvor den fremmer sit navn og sin kvalitet og synligheden af den region, som den stammer fra, fremhæves dens genkendelighed også i forskellige videnskabelige dokumenter, såsom »Croatian and Imported Cheese in the Domestic Market«, Martina Marić, Mladenka Šarolić, Mirko Smoljić, Maja Macura og Marijo Ćaćić (2010), hvori de udtaler, at »Lika-området er berømt for produktionen af osten ’Lički škripavac’«. Dette arbejde blev offentliggjort i 2ND INTERNATIONAL CONFERENCE »Vallis AUREA« 2010, s. 779-783.

I en nyere undersøgelse fra 2020 »Povezanost sira škripavca s područjem njegove proizvodnje« [»Knirkende« ostes tilknytning til deres produktionsområde] af Roberta Lovrinov, som er studerende ved [Zagreb Universitets] fakultet for landbrug, blev det konstateret, at hele 76 % af de adspurgte havde associeret »knirkende« oste med Lika som oprindelsesområde.

I 2008 blev »Lički škripavac« opført på det kroatiske kulturministeriums liste over beskyttede kulturskatte (kulturministeriets afgørelse om fastsættelse af kendetegnene ved en immateriel kulturskat, Zagreb, 2008).

Betydningen af »Lički škripavac«-osten som et produkt, der definerer Lika, fremgår også af det faktum, at denne ost var inkluderet i bogen »Vodič kroz hrvatske gastro ikone« fra 2007 [Den kroatiske gourmetguide], hvor den blev præsenteret som et specifikt produkt fra Lika. Den blev også inkluderet i brochuren »Hrvatska eno-gastronomija« (Kroatiens ønogastronomi), der blev udgivet af Kroatiens nationale turistråd i 2008 som en del af Likas lokale gastronomi.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/Izmijenjena_Specifikacija_Licki_skripavac.pdf

(1) EUT L 343 af 14.12.2012, s. 1.